**OBJAVA ZA MEDIJE**

**UMRLA AKADEMKINJA NIVES KAVURIĆ-KURTOVIĆ**



**Zagreb, 30. listopada 2016. –** U nedjelju 30. listopada u Zagrebu je u 79. godini života umrla **akademkinja Nives Kavurić-Kurtović**, istaknuta hrvatska slikarica i redovita članica Hrvatske akademije znanosti i umjetnosti. Rođena je 18. siječnja 1938. u Zagrebu gdje je 1962. diplomirala na Akademiji likovnih umjetnosti kod prof. Frana Baće. Od 1962. do 1967. bila je suradnica u Majstorskoj radionici Krste Hegedušića, a od 1971. do 1994. članica Galerije Forum. Do 1983. djeluje kao profesionalna umjetnica, a zatim kao profesorica na Akademiji likovnih umjetnosti u Zagrebu. Godine 2007. dobila je titulu professor emeritus Sveučilišta u Zagreb. Za redovitu članicu HAZU izabrana je 1997.

„Smrt akademkinje Nives Kavurić-Kurtović velik je gubitak za Hrvatsku akademiju znanosti i umjetnosti, ali i za hrvatsku umjetnost i kulturu općenito jer otišla je istinska prva dama hrvatskog slikarstva i po ocjenama stručnjaka najveća hrvatska slikarica 20. stoljeća. Akademkinja Kavurić-Kurtović bila je jedna od onih hrvatskih umjetnika koji su svojim djelima neprolazne vrijednosti izgrađivali suvremeni hrvatski kulturni i nacionalni identitet i širili ugled hrvatske kulture u Europi i svijetu. Zbog toga zaslužuje trajan spomen i zahvalnost“, izjavio je povodom smrti akademkinje Nives Kavurić-Kurtović predsjednik HAZU **akademik Zvonko Kusić**.

U velikom i vrijednom opusu Nives Kavurić-Kurtović izmjenjuju se i nadopunjuju crtački i slikarski ciklusi koji se odlikuju virtuoznošću, skladom linije, forme i boje te elementima nadrealizma, informela, art bruta, pop-arta i nove figuracije. Radila je uglavnom kombiniranom tehnikom, miješanjem crtačke i slikarske tehnike te kolažiranjem, na platnu, papiru, drvu, lesonitu i ljepenki. Slikala je figurativno nadrealne kompozicije, uglavnom antropomorfnih oblika i znakova, razvijajući pritom vlastiti stilski izraz prepoznatljiv po ekspresivnoj liniji i sprezi ljepote i deformacije. Djela joj karakterizira tragičnost i liričnost, sklonost paradoksu i crnom humoru, prikazivanje tjeskobnih vizija, slojevitosti i prožimanja podsvjesnog i svjesnog, duhovnog i tjelesnog, vanjskog i unutarnjeg svijeta. Posebno je njegovala crtež kao osnovu svog spoznajnog slikarstva. U prvoj, tzv. crnoj fazi (1961.–1964.), nadahnuta Samuelom Beckettom i Franzom Kafkom, slika u ulju, gusto nanesenim slojevima tamnih boja stanja egzistencijske ugroženosti. Od 1964. rasvjetljuje paletu i širi potez, priklanja se plošnoj organizaciji slike, neposrednom i zaigranom crtežu, a u nekim slikama približava se apstrakciji.

Prepoznatljiv znak njezina slikarstva postale su pisane riječi i rečenice te pojedinosti simboličnoga naboja (ruke, oči, usta), a složena duhovna i psihološka stanja sažimala je u maštovitim naslovima svojih djela, primjerice *Babilonijada upitnika*, *Opjevajte svoje nade*, *Parada zareza*, *Ruke zahtijevaju*, *Srce zgaženog kažiprsta*, *Humor ili naprosto umor*, *Pregibi mašte*, *Proljeće krpa*, *Istrajati ili ustrajati*, *Recimo hvala*, *Bolne ravnoteže*, *Spavaćica jedini dokaz sna*, *Tražiti rahle površine za šetnju duha*, *Morbidna sa špiglom*, *Nabujale gomoljike*, *Tragom bezimenih istina*. U 1970-ima figurativnost postaje izraženija, a uz prevladavajući prigušeni kolorit javljaju se naglašeno koloristički ciklus na daščicama. Uz crtački ciklus posvećen ruci (*Ah, te ruke*, 1976.–1980.), ističu se crteži iz 1980-ih (*Češljanje bez uvijanja*, *Imperativ intuitivnog moranja*, *Bez prava na središnju točku*, *Misli iz rastresite tame*). Godine 1983. nastaje sedamdesetmetarski papirnati svitak od dvaju komplementarnih dijelova *Zarolan životom ili rolada življenja*, jedna od najintimnijih i ujedno najmonumentalnijih panorama ljudskih sudbina i slutnji u našem stoljeću. Početkom 1980-ih za svoj svijet organskih oblika smislila je slobodno viseća platna bez okvira, tzv. prostirke.

Djela akademkinje Nives Kavurić-Kurtović nalaze se u mnogim privatnim i javnim zbirkama u zemlji i inozemstvu gdje je održala stotinjak izložbi. Za svoje stvaralaštvo dobila je mnoga priznanja i nagrade, među kojima 1967. prvu nagradu u Parizu na 5. Biennalu mladih, 1973. godišnju nagradu Josip Račić, 1982. u Rijeci Grand prix na 8. međunarodnoj izložbi originalnog crteža, 1990. u Zagrebu prvu nagradu za slikarstvo na 25. zagrebačkom salonu, 1996. Red Danice hrvatske s likom Marka Marulića za osobite zasluge u umjetnosti, 2003. Nagradu Hrvatskog društva likovnih umjetnika za životno djelo te 2004. Nagradu *Vladimir Nazor* za životno djelo.

Marijan Lipovac

Ured za odnose s javnošću i medije HAZU